Ochranná známka vytvorená neologizmom alebo slovom zloženým z prvkov, z ktorých každý opisuje vlastnosti tovarov alebo služieb, pre ktoré sa žiada zápis, sama osebe opisuje vlastnosti týchto tovarov alebo služieb v zmysle článku 7 ods. 1 písm. c) nariadenia č. 40/94, okrem prípadu, že existuje vnímateľná odchýlka medzi uvedeným neologizmom alebo slovom a jednoduchým súhrnom prvkov, z ktorých sa skladá. To predpokladá, že z dôvodu neobvyklej povahy kombinácie vo vzťahu k uvedeným tovarom alebo službám vytvára neologizmus alebo slovo dojem dostatočne vzdialený od dojmu vyvolaného jednoduchým spojením údajov poskytnutých prvkami, z ktorých sa skladá, čiže prevyšuje súhrn uvedených prvkov. Z tohto hľadiska je relevantná aj analýza predmetného pojmu z hľadiska primeraných lexikálnych a gramatických pravidiel.

Na to, aby sa ochranná známka zložená zo slova alebo z neologizmu vyplývajúceho z kombinácie prvkov považovala za opisnú v zmysle článku 7 ods. 1 písm. c) nariadenia č. 40/94 o ochrannej známke spoločenstva, musí byť prípadný opisný charakter zistený nielen pri každom z týchto prvkov, ale aj pri samotnom slove alebo neologizme.

Nebolo preukázané, že slovná ochranná známka Homezone, ktorá v jednom zo svojich možných významov znamená „zónu bydliska“ alebo „blízku zónu“ a ktorej zápis ako ochrannej známky Spoločenstva sa požaduje pre telekomunikačné služby patriace do triedy 38 v zmysle Niceskej dohody, by mohla označovať telekomunikačnú službu patriacu do tejto triedy alebo niektorú z jej vlastností v zmysle článku 7 ods. 1 písm. c) nariadenia č. 40/94 o ochrannej známke spoločenstva, lebo toto označenie je spôsobilé označiť zníženú tarifikáciu služby mobilných telekomunikačných sietí pre užívateľa nachádzajúceho sa v zóne, ktorú si sám určil, bez toho, aby sa spresnilo, v čom toto označenie obsahuje odkaz na pojem tarify, a z tohto dôvodu je spôsobilé označiť telekomunikačnú službu charakterizovanú osobitným spôsobom tarifikácie. Preto nemožno usúdiť, že táto ochranná známka má opisný charakter aj vo vzťahu k iných službám patriacim do uvedenej triedy 38 len z dôvodu, že tieto služby sa spájajú so službami mobilných telekomunikačných sietí obsahujúcimi tarifnú voľbu „homezone“.

Takisto nebolo preukázané, že slovná ochranná známka Homezone, ktorej zápis sa požaduje pre „zariadenia na nahrávanie, prenos alebo reprodukovanie zvuku alebo obrazov; magnetické nosiče dát, zariadenia na spracovanie dát a počítače“ patriace do triedy 9, by mohla označovať tieto tovary alebo niektorú z ich vlastností. Schopnosť týchto tovarov umožniť fungovanie služby mobilných telekomunikačných sietí charakterizovanej tarifikáciou založenou na lokalizácii príjemcu tejto služby totiž nie je spôsobilá charakterizovať existenciu priamej a konkrétnej spojitosti, ktorú si relevantná skupina verejnosti bude môcť vytvoriť medzi pojmom „homezone“ a predmetnými tovarmi. Preto nie je spôsobilá preukázať opisný charakter označenia Homezone, ktorého význam nemá navyše nič spoločné so žiadnym pojmom tarify vo vzťahu k takýmto výrobkom alebo k ich určitým vlastnostiam.

Z rovnakého dôvodu nebolo preukázané, že slovná ochranná známka Homezone, ktorej zápis sa požaduje pre „inžinierske služby; počítačové programovanie; počítačové programovacie služby; poskytovanie odbornej mienky; technické poradenské služby a poskytovanie znaleckého posudku; prenájom zariadenia na spracovanie dát a počítače; projektovanie a plánovanie zariadení pre telekomunikáciu“ patriace do triedy 42, by mohla označovať tieto tovary alebo niektorú z ich vlastností.

Napokon nebolo preukázané, že slovná ochranná známka Homezone, ktorej zapísanie sa požaduje pre „služby prevádzkovateľa siete, informačného makléra a providera, a to sprostredkovanie a prenájom prístupových časov k databankám; výskum v oblasti telekomunikačnej techniky; aktualizáciu databankového softvéru; ukladanie údajov v počítačových databankách; inštaláciu, údržbu databankového softvéru; prenájom času vstupu do počítačovej databázy“ patriace do triedy 42, by mohla označovať tieto služby alebo niektorú z ich vlastností. Dôvod, podľa ktorého sú tieto služby „potrebné na zber a spracovanie parametrov služby (napríklad lokalizáciu a rozsah zóny bydliska určenej užívateľom) a údajov o spojení potrebných na faktúru za telefón“, totiž popri tom, že neumožňuje pre každú z kategórií predmetných služieb určiť, v čom sú tieto služby potrebné na zber a spracovanie parametrov služby mobilných telekomunikačných sietí a údajov potrebných na fakturáciu z hľadiska geografickej lokalizácie a rozsahu zóny bydliska používateľa, nie je spôsobilý preukázať opisný charakter označenia Homezone vo vzťahu k takýmto službám alebo k určitým ich vlastnostiam. Z tohto odôvodnenia nevyplýva, že príslušná skupina verejnosti bude bezprostredne a bez ďalších úvah vnímať označenie Homezone ako opisujúce niektorú z vlastností týchto služieb.

(pozri body 33, 37, 48, 49, 53, 60, 61, 66, 68)